钦定古今图书集成/方舆汇编/职方典/第1131卷 > 《秋兴亭记》唐·贾至
## 钦定古今图书集成/方舆汇编/职方典/第1131卷 > 《秋兴亭记》唐·贾至

“在阳而舒，在阴而惨，性之常也。履险而栗，涉夷而泰，
情之变也；观揖让而退，睹交战而竞，目之感也；闻《韶》、
濩而和，聆郑、卫而靡”，耳之动也。夫其舒则怡，惨则悴，
栗则止，泰则通，退则无咎，竞则有悔，和则安乐，靡则
忧危。情性耳目，优劣若此，故君子慎居处，谨视听焉。
沔州刺史贾载，吾家之良也，理沔州，未期月而政通
民和，于听讼堂之西，因高构宇，不出庭户，在云霄矣。
却负大别之固，俯视沧浪之浸，阅吴蜀楼船之殷，览
荆衡薮泽之大，自公退食，游焉息焉。图书在左，翰墨
在右，鸣琴洋洋，亦有旨酒，性得情适，耳虚目开。且“处
动则倦，理倦莫若静，处静则明。惟明以理，动穷则变，
变则通，通则久。”今沔州灵府恬而神“用爽，政是以和。”
观其前户后牖，顺开阖之义，简也；上栋下宇，无雕斲
之饰，俭也。简近于智，俭近于仁，智仁居之，何陋之有？
况乎当发生之辰，则攒秀木于高砌，见莺其鸣矣；处
台榭之月，则纳清风于洞户，见暑之徂矣；洎摇落之
时，则俯颢气于轩槛，见火之流矣；值严凝之序，则栖
同云于扄闼，见雪之纷矣。政成讼清，体安心逸，而诗
人之兴，常在四时。四时之兴，秋兴最高。因以命亭焉。
余自巴丘征赴宣室，歇鞍棠树之侧，解带竹林之下。
嘉其俛仰，美其动息，乃命进牍，抽毫以记之。